P. Hrušovský, predseda NR SR: (2003-09-09):
Nech sa páči. M. Maxon, poslanec: Ďakujem pekne za slovo. Vážený pán predseda Národnej rady, vážený pán minister financií, vážené dámy a páni. Hneď na úvod musím konštatovať, že nie sú splnené formálne predpoklady, aby sme dôsledne mohli o tomto návrhu zákona rokovať, pretože v samotnej dôvodovej správe sa uvádza: „Ako sa vo vládou Slovenskej republiky schválenej koncepcii určovania správnych poplatkov uvádza, finančné dôsledky na štátny rozpočet, rozpočty obcí a na rozpočty vyšších územných celkov nie sú konkrétne vyčíslené.“ No, prepáčte mi, ja sa nemôžem uspokojiť s takýmto konštatovaním v dôvodovej správe, keď explicitne v rokovacom poriadku máme uvedené, že každá predloha zákona musí obsahovať konkrétne vyčíslené dopady na štátny rozpočet. O to viac ma prekvapuje, že tento zákon je z dielne ministerstva financií, ktoré je súčasne garantom stráženia štátnej pokladnice, teda rozpočtu, a nakoniec som presvedčený, že kvantifikácia dopadov, či už pozitívnych alebo negatívnych, naozaj v tomto prípade nie je problematická, pretože vieme si spraviť štatistické priemery prípadov jednotlivých poplatkov za licencie, jednotlivých poplatkov za správne úkony. A naozaj by nemalo robiť problémy, aby sa vyčíslili, aké dopady môžu byť vo vzťahu k štátnemu rozpočtu. Čiastočne môže byť objektivizovaný problém v súvislosti s prechodom niektorých kompetencií, ktoré mal štát na vyššie územné celky, prípadne na obce. Ale celkový dopad podľa môjho názoru by naozaj nemalo byť problematické vyčísliť a konštatovať, že predkladateľ predpokladá, že sa nič výraznejšieho nestane a že ročný príjem vo výške 1,6 miliardy Sk podľa môjho názoru nie je dostatočný, a som presvedčený, že nie je ani v súlade s rokovacím poriadkom Národnej rady Slovenskej republiky. Dámy a páni, napriek tomu, že rokujeme o prvom čítaní tohto zákona, dovoľte mi upozorniť ešte na jednu skutočnosť, ktorá je v zákone o poplatkoch navrhovaná, a považujem to za nesystémový krok, a to je predovšetkým problematika takzvaného rýchlostného príplatku na návrh na začatie konania o povolení vkladu práva k nehnuteľnosti do katastra nehnuteľností a návrh na začatie konania o určení priebehu hranice pozemkov. Určite ste, dámy a páni, zaregistrovali, že sa tam navrhuje zvýšený poplatok. V prvom prípade 2 000 Sk, v druhom prípade 5 000 Sk. Na základe toho, ak správny orgán vyberie tento poplatok, tak je potrebné alebo má za povinnosť realizovať vklad do 15 dní. Ja by som s týmto problémom nevystupoval v prvom čítaní, ale hovorím to predovšetkým preto, že sama predsedníčka úradu, ktorej prináleží tento návrh komentovať, konštatovala, že zvýšený správny poplatok z hľadiska vybavovania agendy na katastrálnych úradoch nič nevyrieši. Celkom nič nevyrieši. Môže spôsobiť jedno jediné, že tí, ktorí nemajú 2 000  alebo 5000 korún namiesto troch mesiacov teraz budú čakať päť mesiacov, aj keď správna lehota je 30 dní. Opäť aj v tomto zákone sú rovní a rovnejší. To, čo by mal štátny orgán za štandardne vyrúbený poplatok, tak ako je pôvodne navrhovaný a vyberaný zrealizovať za 30 dní, veľmi dobre vieme, že na 80 percent katastrálne úrady tieto lehoty neplnia. Nechcem hovoriť vo všeobecnosti, pretože situácia sa radikálnym spôsobom zlepšila. Najvážnejšie problémy sú na Katastrálnych úradoch Bratislava a Katastrálny úrad Trnava. Ďakujem pekne, pán kolega. Čo by v tejto oblasti pomohlo, je to, aby rozpočet na rok 2004 pre katastrálne úrady bol stabilizovaný na kvantifikovaný počet pracovníkov, aby sa nám podarilo lehotu naozaj 30 dní dodržiavať. Ak  bude správna lehota 30 dní, nepotrebujeme byť rovní a rovnejší, nepotrebujeme žiadne rýchlostné príplatky za to, aby niektoré elitné skupiny boli na katastrálnych úradoch vybavené skôr. Argument, prosím vás pekne, že zvýšený poplatok bude istým spôsobom kompenzovať možný záujem o provízie, je v tomto prípade absolútne bezpredmetný a neobstojí. Takže hovorím o tomto probléme preto a vyjadrím sa k tomu, samozrejme, aj v druhom čítaní, že samotná filozofia tohto riešenia podľa môjho názoru je absolútne nesprávna a scestná. Daňový aj poplatkový systém má byť spravodlivý pre všetkých občanov. Nemá byť zvýhodnená majetkovo silnejšia skupina občanov, ktorí si môžu rýchlostný príplatok zaplatiť. Urobme poriadok na katastrálnych úradoch z hľadiska personálneho obsadenia, zabezpečme im objektívny objem finančných prostriedkov a nebudeme musieť zavádzať takéto protekcionistické režimy aj do nášho zákonodarstva. Ďakujem pekne. (Potlesk.)